
RAPORT

asupra propunerii legislative pentru modificarea şi completarea 
Legii nr.103/1996, legea fondului cinegetic şi protecţia vânatului
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru modificarea şi completarea Legii nr.103/1996, legea fondului cinegetic şi protecţia vânatului, transmisă cu adresa nr.Pl. x 52  din 14 februarie 2007 şi înregistrată sub nr.24/47/15.02.2007. 
La întocmirea raportului, Comisia a avut în vedere avizul favorabil al Consiliului Legislativ şi  punctul de vedere negativ al Guvernului.
 Propunerea legislativă are ca obiect de reglementare modificarea Legii fondului cinegetic şi a protecţiei vânatului nr.103/1996, în sensul administrării fondului cinegetic al României cu acordul scris al proprietarilor sau deţinătorilor terenului pe care se arondează fonduri de vânătoare, prin expunerea de motive arătându-se că, prin reglementarea în vigoare, proprietarul terenului este împiedicat să-şi exercite unul din principalele atribuite ale proprietăţii, respectiv acela de a administra şi a dispune de proprietatea sa. 

Propunerea legislativă pentru modificarea şi completarea Legii nr.103/1996, legea fondului cinegetic şi protecţia vânatului face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 24 de deputaţi, din totalul de 26 de membri ai comisiei.

Propunerea legislativă a fost respinsă în unanimitate, în şedinţa din 7 martie 2007, din următorul considerent:
·  Propunerea legislativă nu mai are obiect de reglementare, întrucât Legea fondului cinegetic şi a protecţiei vânatului nr.103/1996 a fost abrogată prin prevederile art.58 din Legea vânătorii şi a protecţiei fondului cinegetic nr.407/2006.
Propunerea legislativă a fost respinsă de Senat în şedinţa din 8 februarie 2007.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat este de competenţa decizională a Camerei Deputaţilor.
VICEPREŞEDINTE,



SECRETAR,


Dr. Valeriu TABĂRĂ 

